Diari Oficial de la Generalitat Valenciana


Sumari del DOGV 4753, del 14-05-2004 (2004/4881)

ACORD de 7 de maig de 2004, del Consell de la Generalitat, pel qual s'aprova el Pla Director de la Cooperació Valenciana al Desenvolupament 2004-2007.
------------------------------------------------------------------------------------------------------------------------------------------------------

### Dades del document

Número de DOGV
:   4753

Data del DOGV
:   14-05-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/4881


Data del document
:   07-05-2004

Organisme emissor
:   Conselleria de Presidència

Tipus de document
:   Acord

Descriptors 

:   * organització no governamental
    * ajuda al desenvolupament
    * programa d'actuació
    * cooperació internacional

ACORD de 7 de maig de 2004, del Consell de la Generalitat, pel qual s'aprova el Pla Director de la Cooperació Valenciana al Desenvolupament 2004-2007. [2004/4881]
  
El Consell de la Generalitat, en la reunió del dia 7 de maig de 2004, va adoptar l'acord següent:
  
L'increment de l'aportació pressupostària que el Consell de la Generalitat ve efectuant en els últims anys en matèria de cooperació al desenvolupament, confirma la seua ferma voluntat de contribuir a la consecució de l'eradicació de la pobresa i el desenvolupament sostenible dels països menys afavorits.
  
Per això, en nom al millor èxit d'estos objectius, el Consell de la Generalitat considera imprescindible realitzar una planificació de les seues polítiques de cooperació al desenvolupament, per mitjà de l'establiment d'un Pla Director que determine amb claredat els principis i objectius de la política de cooperació al desenvolupament del Consell de la Generalitat en els pròxims quatre anys.
  
El present pla, basat en uns criteris participatius i consensuats, es convertix en l'instrument tècnic necessari per a la coordinació amb els agents socials involucrats en la seua aplicació i desenvolupament.
  
Es tracta d'un pla que, partint de les experiències anteriors, i d'acord amb els plans directors de la cooperació espanyola, pretén prioritzar, racionalitzar i ordenar les accions que en esta matèria es porten a terme, bé com a materialització dels projectes presentats pels distints agents de cooperació al desenvolupament, bé com a execució dels programes institucionals que es consideren oportuns.
  
La Comunitat Valenciana té al davant la fita, no sols de continuar sent exemple de la cooperació descentralitzada, sinó també de donar un impuls qualitatiu a la política de solidaritat del poble valencià amb els països menys desenvolupats en la consecució d'una distribució més justa de la riquesa.
  
Per tant, d'acord amb el que disposa l'article 20 de la Llei 23/1998, de 7 de juliol, de Cooperació Internacional per al Desenvolupament, i en ús de les competències atribuïdes per l'article 20.b) de la Llei de Govern Valencià, a proposta del conseller de Presidència, el Consell de la Generalitat
  
ACORDA
  
Primer
  
Aprovar el Pla Director de la Cooperació Valenciana al Desenvolupament 2004-2007, que figura com annex al present acord.
  
Segon
  
Ordenar la seua publicació en el Diari Oficial de la Generalitat Valenciana, així com donar-li la màxima difusió a través dels mitjans de comunicació tècnics i electrònics pertinents.
  
València, 7 de maig de 2004
  
El conseller secretari del Consell de la Generalitat,
  
ALEJANDRO FONT DE MORA TURÓN
  
ANNEX
  
PLA DIRECTOR DE LA COOPERACIÓ VALENCIANA
  
AL DESENVOLUPAMENT 2004-2007
  
ÍNDEX
  
1. Introducció
  
2. Principis
  
3. Criteris
  
4. Marc normatiu
  
4.1. Llei de la Cooperació al Desenvolupament de la Comunitat Valenciana
  
4.2. Plans anuals i estratègics
  
4.3. Consell Valencià de Cooperació al Desenvolupament
  
5. Marc estratègic
  
5.1. Prioritats horitzontals
  
5.1.1. Reducció de la pobresa
  
5.1.2. Democràcia i defensa dels drets humans
  
5.1.3. Igualtat entre hòmens i dones
  
5.1.4. Protecció del medi ambient
  
5.2. Prioritats sectorials
  
5.2.1. Necessitats socials bàsiques
  
5.2.2. Protecció de les persones més vulnerables
  
5.2.3. Millora de condicions econòmiques i generació d'ingressos dels col·lectius més desfavorits
  
5.2.4. Enfortiment de les administracions descentralitzades i promoció de la societat civil
  
5.2.5. Conflictes i cultura de pau
  
5.2.6. Codesenvolupament
  
5.3. Prioritats geogràfiques
  
5.4. Objectius
  
5.4.1. De desenvolupament a llarg termini
  
5.4.2. D'informació, sensibilització i educació al desenvolupament
  
5.4.3. D'investigació i formació especialitzada
  
5.4.4. D'ajuda humanitària i d'emergència
  
5.5. Recursos
  
5.5.1. Humans
  
5.5.2. Econòmics i financers
  
5.5.3. Tècnics
  
5.5.4. Institucionals
  
5.6. Avaluació de la cooperació
  
6. Relació amb els agents de la cooperació
  
6.1. A la Comunitat Valenciana
  
6.1.1. ONGD
  
6.1.2. Altres conselleries i organismes públics dependents de la Generalitat
  
6.1.3. Altres administracions públiques
  
6.1.4. Universitats i centres associats
  
6.1.5. Empreses i organitzacions empresarials
  
6.1.6. Sindicats
  
6.2. A Espanya:
  
6.2.1. AECI - Comissió Interterritorial de Cooperació per al Desenvolupament
  
6.2.2. Altres comunitats autònomes
  
6.3. En els països destinataris de la cooperació: organitzacions i institucions locals
  
6.4. Organismes internacionals
  
7. Previsió pressupostària
  
8. Revisió del pla
  
1. Introducció
  
El programa de Cooperació Internacional al Desenvolupament de la Generalitat va nàixer, amb el nom de programa Nord-Sud, a finals de l'any 1988.
  
Des de llavors, este programa ha registrat canvis importants, i es destina progressivament major finançament i recursos a les accions i projectes portats a terme, per a consolidar una política pròpia en matèria de cooperació i donar una projecció internacional a la Comunitat Valenciana en este àmbit.
  
Actualment, les polítiques de cooperació al desenvolupament es consideren pel Consell de la Generalitat com un element fonamental de les relacions externes de la Comunitat Valenciana i un instrument bàsic per a establir les relacions dels distints agents valencians amb les poblacions i països menys afavorits en l'àmbit internacional. El constant increment de la dotació pressupostària que la Generalitat dedica a la cooperació al desenvolupament, ve a corroborar la ferma decisió del seu Govern de participar activament en la construcció d'un orde internacional més just i solidari que permeta l'accés de totes les persones a les nombroses possibilitats i recursos existents, contribuint amb això a aconseguir l'equilibri i l'estabilitat mundial imprescindibles.
  
El present Pla Director pretén determinar amb claredat els principis i objectius de la política de cooperació al desenvolupament del Consell de la Generalitat en els pròxims quatre anys, i ve a confirmar com a finalitat primordial de dita política la contribució a la reducció de la pobresa, d'acord amb el que disposa l'article 7 de la Llei 23/1998, de 7 de juliol, de Cooperació Internacional per al Desenvolupament, amb les estratègies i recomanacions dels organismes internacionals, i amb la voluntat solidària manifestada pel poble valencià.
  
Com a instrument tècnic necessari per a portar a terme totes les actuacions en matèria de cooperació al desenvolupament, el Pla Director va a concretar, en els respectius plans anuals, els mecanismes i criteris bàsics per al control de la seua execució, per al mesurament de l'impacte de l'ajuda i per a la justificació i control de la despesa.
  
El desenvolupament que ha d'impulsar la cooperació valenciana no és exclusivament econòmic, ja que no hi ha vertader progrés econòmic sense progrés social. La democràcia, els drets humans, l'educació, la igualtat entre hòmens i dones, la preservació del medi ambient i la bona gestió dels recursos públics, són factors fonamentals per al desenvolupament dels pobles.
  
Estos són els elements que el Consell de la Generalitat tindrà en compte en la seua política d'ajuda al desenvolupament, intentant amb això aproximar-se als Objectius del Mil·lenni establits en la Declaració de la Cimera del Mil·lenni, aprovada per la Resolució 55/2, de 8 de setembre del 2000, de l'Assemblea General de Nacions Unides, que constituïxen el marc de referència de l'agenda de desenvolupament per als pròxims anys.
  
2. Principis
  
La cooperació per al desenvolupament impulsada des de la Generalitat és l'expressió del compromís solidari del poble valencià amb els sectors socials més desfavorits dels països i pobles estructuralment empobrits. Es fonamenta en els següents principis:
  
a) El reconeixement del ser humà en la seua dimensió individual i col·lectiva, com a protagonista i destinatari últim de la política de cooperació per al desenvolupament.
  
b) La defensa i promoció dels drets humans i les llibertats fonamentals, en nom al reconeixement del seu caràcter de béns públics globals, afavorint la instauració i consolidació dels règims democràtics.
  
c) El foment de la participació endògena de les comunitats d'origen per a la pròpia definició i execució dels processos de desenvolupament.
  
d) La cultura de la prevenció i la resolució pacífica dels conflictes i tensions socials que promoguen l'arrelament de la pau i la convivència.
  
e) La defensa i promoció dels col·lectius més desfavorits o dels que sofrixen discrimi-nacions polítiques o econòmiques per raó de sexe, de raça o ètnia, de religió o conviccions, de discapacitat o d'edat.
  
f) La ratificació de l'obligació dels països desenvolupats d'eradicar la pobresa en el món des de la coordinació de les seues polítiques de cooperació.
  
g) La promoció del creixement social i econòmic sostenible i durador dels països, que generen una redistribució equitativa de la riquesa i afavorisquen l'accés de la seua població als servicis sanitaris, educatius i culturals.
  
3. Criteris
  
El Consell de la Generalitat desitja que la cooperació al desenvolupament que porte a terme es realitze d'acord amb els criteris següents:
  
- Regulació legal. Es disposarà, en esta legislatura, d'un marc legislatiu consensuat i ben conceptuat.
  
- Planificació. La cooperació valenciana estarà definida i concretada per mitjà d'una planificació estratègica, que responga a les demandes reals efectuades pels destinataris de les ajudes i que permeta millorar l'eficàcia i la qualitat de les seues actuacions.
  
- Coordinació. La cooperació valenciana estarà coordinada i serà coherent amb la cooperació internacional, estatal, local i d'altres comunitats autònomes, de forma que siga complementària i impulsora de la resta de les accions civils.
  
- Participació. La cooperació valenciana incorporarà activament als involucrats i directament afectats per les accions de desenvolupament, donant-los l'oportunitat que assumisquen la part de responsabilitat que els correspon, i garantint amb això la sostenibilitat dels seus projectes.
  
- Responsabilitat. La cooperació valenciana seguirà sent una cooperació responsable que es preocupa d'avaluar les conseqüències de les accions de desenvolupament que porta a terme, evitant els possibles impactes negatius en les comunitats receptores, i donant compte del bon ús dels fons públics desemborsats.
  
- Innovació. La cooperació valenciana, partint de les peculiaritats dels seus agents públics i privats, donarà via a les seues iniciatives i investigarà noves formes de cooperació, utilitzant totes les innovacions i instruments tecnològics disponibles.
  
- Transparència. El Consell de la Generalitat considera imprescindible la transparència de la seua política de cooperació al desenvolupament, perquè subscriu el dret dels ciutadans de conéixer la dimensió de l'ajuda que es presta amb la seua aportació tributària.
  
4. Marc normatiu
  
4.1. Llei de la Cooperació al Desenvolupament de la Comunitat Valenciana
  
La política en matèria de cooperació al desenvolupament que porta a terme el Consell de la Generalitat necessita la seua plasmació en una llei, que consolide les bases i el futur del compromís de la Comunitat Valenciana amb els països en vies de desenvolupament, i que continue en la línia de recerca de la qualitat i l'eficiència de la cooperació, d'acord amb la voluntat del poble valencià, amb els objectius del Consell de la Generalitat i amb les disposicions nacionals i internacionals.
  
En conseqüència, durant el primer any del període de vigència del present Pla Director, es va a elaborar i tramitar la Llei de la Cooperació al Desenvolupament de la Comunitat Valenciana, d'acord amb el concepte de cooperació descentralitzada arreplegat en l'article 20 de la Llei de Cooperació Internacional per al Desenvolupament (Llei 23/1998, de 7 de juliol), que permeta aconseguir la consolidació definitiva de la cooperació al Desenvolupament com un element integrant de la política del Consell de la Generalitat, regulant el model de cooperació valenciana, els seus objectius, els seus instruments i la seua organització.
  
La llei, al mateix temps que suposa la resposta necessària a les aspiracions dels diversos agents socials de cooperació de la nostra comunitat, constituïx una garantia de major eficàcia i coherència del destinació dels recursos de cooperació internacional per al desenvolupament.
  
La Llei, a més, determinarà els mecanismes per a la col·laboració i coordinació de les actuacions de les diferents administracions públiques valencianes i l'administració de l'Estat i regularà les relacions amb tots els agents socials de la cooperació, com ONGD, universitats, sindicats, entitats religioses o associacions professionals, davall dels anteriors principis de col·laboració i complementarietat.
  
Finalment, la llei possibilitarà la creació del Consell Valencià de Cooperació al Desenvolupament, com a òrgan consultiu i de participació dels distints sectors implicats en l'àmbit de la cooperació valenciana.
  
4.2. Plans anuals i estratègics
  
Els plans anuals de cooperació per al desenvolupament seran l'instrument de programació de l'activitat de la Generalitat en este àmbit, i han de concretar, per a cada any, els objectius, les prioritats i els recursos dissenyats en el Pla Director.
  
La Direcció General de Cooperació al Desenrotllament i Relacions Externes elaborarà el pla anual; este haurà de contindre els mecanismes i criteris bàsics per a l'avaluació de la seua execució, l'abast de l'impacte de l'ajuda, i la justificació i control de la despesa.
  
Es podran elaborar plans estratègics de caràcter sectorial, en àrees d'especial importància, com la salut o l'educació per al desenvolupament, o de caràcter geogràfic. En tot cas, els plans estratègics se centraran en els països que són prioritaris per a la cooperació valenciana.
  
Tant els plans anuals com els estratègics, hauran de tindre en compte les directrius elaborades per la Comissió Interterritorial de Cooperació per al Desenvolupament de l'Agència Espanyola de Cooperació Internacional.
  
4.3. Consell Valencià de Cooperació al Desenvolupament
  
A través de la Llei de la Cooperació al Desenvolupament de la Comunitat Valenciana i la seua normativa de desenvolupament, es promourà la creació del Consell Valencià de Cooperació al Desenvolupament. Serà l'òrgan col·legiat superior consultiu del Consell de la Generalitat en esta matèria i de participació dels distints sectors implicats en l'àmbit d'actuació de la cooperació internacional per al desenvolupament.
  
Amb caràcter general, correspondrà al Consell Valencià de Cooperació al Desenvolupament proposar i assessorar sobre les actuacions que es porten a terme en matèria de cooperació per al desenvolupament a la Comunitat Valenciana, i promoure i facilitar la participació de totes les entitats implicades en la cooperació.
  
Tant la seua composició com la seua organització i funcionament es determinaran reglamentàriament, d'acord amb el que establisca la Llei de la Cooperació al Desenvolupament de la Comunitat Valenciana.
  
5. Marc estratègic
  
5.1. Prioritats horitzontals
  
Totes les actuacions de cooperació al desenvolupament que el Consell de la Generalitat porte a terme, hauran de dirigir-se a la consecució d'estes quatre finalitats bàsiques: reducció de la pobresa, defensa dels drets humans, igualtat entre hòmens i dones i protecció del medi ambient.
  
5.1.1. Reducció de la pobresa
  
L'objectiu principal de la política valenciana de cooperació per al desenvolupament és millorar les condicions de vida dels grups de població més pobra del planeta.
  
La millor forma de combatre la pobresa és recolzar els països en desenvolupament amb estratègies que tinguen per objectiu el desenvolupament integral de la persona i el creixement i la millora de les condicions de vida dels seus pobles. El creixement econòmic ha d'anar unit a la cobertura de les necessitats socials bàsiques perquè les poblacions desfavorides puguen reduir la seua vulnerabilitat i ser protagonistes del seu propi desenvolupament.
  
Així, els elements fonamentals que ha de contemplar la política valenciana per al desenvolupament encaminats a la reducció de la pobresa seran:
  
- Fomentar el desenvolupament humà, estenent a la universalització de la cobertura de les necessitats humanes bàsiques, incloses l'educació i la salut.
  
- Impulsar un creixement de l'ocupació i de la producció a través de l'augment de les inversions nacionals productives i de la millora del seu potencial exportador.
  
- Contribuir al creixement econòmic de les zones rurals i urbanes marginals, promovent el seu desenvolupament per mitjà de l'accés als microcrèdits i enfortint els processos i mercats locals.
  
- Afavorir l'anàlisi profunda dels desafiaments de la pobresa en cada país, respectant els recursos, les formes de vida i les estratègies pròpies dels països empobrits.
  
- Disminuir la vulnerabilitat dels pobres, minories ètniques i altres grups marginats davant dels efectes de les crisis econòmiques i socials o les conseqüències de les catàstrofes naturals o els conflictes.
  
- Promoure la formació i capacitació dels recursos humans.
  
5.1.2. Democràcia i defensa dels drets humans
  
Un altre dels objectius de la nostra cooperació serà la democratització, el respecte dels drets humans, el bon govern i la participació popular.
  
En este sentit, la Generalitat:
  
- Fomentarà la democratització i el respecte dels drets humans com a element integral de les seues activitats de desenvolupament, atorgant també suport independent a les activitats de democratització i de promoció dels drets humans.
  
- Recolzarà la instauració de l'autonomia local i de sistemes polítics nacionals que deixen espai per a les diferències ètniques, culturals i religioses i contribuïsquen al respecte general dels drets de les minories i dels pobles indígenes.
  
- Promourà la participació popular en el procés de desenvolupament, perquè la participació és un dret de tota persona i un mitjà de promoure els interessos dels més pobres.
  
- Recolzarà la promoció de la societat civil, que puga advocar per reformes en profit dels grups més vulnerables.
  
- Afavorirà el bon funcionament dels sistemes judicials, i fomentarà la seguretat jurídica i la lluita contra els abusos, inclosos la tortura i altres tractes o càstigs brutals, inhumans i degradants.
  
5.1.3. Igualtat entre hòmens i dones
  
Un component clau en la lluita contra la pobresa és promoure la igualtat entre hòmens i dones; invertir en la capacitat de les dones i la seua potenciació és la manera més segura d'invertir en el desenvolupament.
  
En conseqüència, la Generalitat seguirà treballant en la consecució dels objectius següents:
  
- Promoure mecanismes d'informació, assessorament i col·laboració amb altres administracions, per a aconseguir una major eficàcia en la posada en pràctica de polítiques de cooperació al desenvolupament sensibles a la igualtat entre hòmens i dones.
  
- Exigir la incorporació de la perspectiva de gènere, com a element imprescindible en les polítiques i programes de cooperació amb països en vies de desenvolupament.
  
- Generar, recolzar i incentivar projectes de cooperació al desenvolupament que tinguen en compte els interessos de les dones i les seues necessitats estratègiques per raó de gènere. Es donarà prioritat a aquells projectes que contemplen actuacions que fomenten el creixement i autoafirmació de les dones.
  
5.1.4. Protecció del medi ambient
  
Un dels objectius principals de la política valenciana per al desenvolupament serà promoure un desenvolupament mediambiental sostenible, com a condició essencial per a la lluita contra la pobresa, en el present i en el futur, per la qual cosa la política de la Generalitat anirà dirigida a:
  
- Integrar l'atenció al medi ambient en tots els aspectes de la cooperació per al desenvolupament.
  
- Recolzar els esforços dels països en vies de desenvolupament per la preservació al medi ambient per mitjà de la capacitació de tots els agents de la cooperació, tant en l'àmbit central com descentralitzat.
  
- Recolzar les normes internacionals relatives al medi ambient i treballar perquè es tinga en compte la situació, les necessitats i les prioritats dels països en vies de desenvolupament.
  
- Impulsar la prevenció i lluita contra la contaminació i la desertització, juntament amb un maneig sostenible dels recursos naturals.
  
- Fomentar el desenvolupament dels incentius necessaris per a una administració saludable dels recursos naturals.
  
La Generalitat, junt amb altres comunitats autònomes espanyoles, participa en el Programa Azahar, impulsat per l'Agència Espanyola de Cooperació Internacional (AECI). El seu objectiu és generar un impacte real, sobre el desenvolupament humà dels països de la conca del Mediterrani, compatible amb la conservació dels seus recursos naturals i la protecció del medi ambient, que ajude als països beneficiaris al compliment dels compromisos assumits en els fòrums internacionals en la dita matèria. La Generalitat inclourà en les diferents convocatòries d'ajudes les prioritats sectorials i geogràfiques del Programa Azahar.
  
5.2. Prioritats sectorials
  
5.2.1. Necessitats socials bàsiques
  
Per a la possibilitat d'un desenvolupament sostenible i durador a llarg termini, serà necessari que els individus dels països empobrits tinguen satisfetes les seues necessitats bàsiques: assistència sanitària, educació, nutrició, habitatge, accés a l'aigua, potabilització i sanejament.
  
Els objectius de la Generalitat en este sector seran:
  
- Enfortir els sistemes de salut bàsica, a través de l'atenció primària, nutrició, salut reproductiva i materna i infantil, educació per a la salut, lluita contra les malalties infeccioses (malària tuberculosi i VIH/SIDA) i facilitant l'accés a medicaments essencials. Entre les accions que es porten a terme, es prestarà especial atenció a què s'emmarquen dins del PROGRAMA VITA: es tracta d'un programa impulsat per l'AECI, en què participa la Generalitat, entre els objectius de la qual figuren millorar les condicions de vida de les poblacions africanes més pobres, aconseguir major coordinació entre els diferents actors espanyols de cooperació per al desenvolupament en l'àmbit del programa i poder avaluar les diferents accions de salut com un conjunt.
  
- Enfortir els sistemes educatius, tant d'educació bàsica i alfabetització d'adults, amb especial incidència en les dones, com de construcció d'infraestructures adequades, provisió d'equipament i formació del professorat.
  
- Facilitar l'accés a un habitatge digne, millorant les infraestructures socials, amb especial atenció als programes de subministrament d'aigua potable i tractament de residus.
  
5.2.2. Protecció de les persones més vulnerables
  
Infància
  
La Generalitat contribuirà que els xiquets i els jóvens dels països en vies de desenvolupament tinguen un futur en què puguen desplegar i aprofitar el seu potencial humà en profit propi i en el de la societat en què viuen.
  
En conseqüència, la política valenciana per al desenvolupament:
  
- Assistirà als països en vies de desenvolupament en el compliment de les obligacions de la Convenció de l'ONU sobre els Drets del Xiquet, així com les d'altres convencions pertinents.
  
- Fomentarà la salut i el benestar de la infància i els jóvens.
  
- Afavorirà la igualtat d'oportunitats en l'accés a l'educació primària per als xiquets i xiquetes, així com la igualtat de condicions d'estos dos sexes en la continuïtat dels estudis secundaris i superiors.
  
- Recolzarà la millora dels sistemes educatius que puguen proporcionar als xiquets i als jóvens les habilitats que responen a les necessitats del seu país.
  
- Contribuirà que es preste major atenció als desigs i exigències propis dels xiquets i xiquetes per a crear els processos i institucions que els donen possibilitats de ser escoltats.
  
- Lluitarà contra la violència, explotació laboral o sexual dels xiquets que provenen dels sectors més desfavorits.
  
- Contribuirà, a través del Comité Permanent d'Ajuda Humanitària i d'Emergència de la Comunitat Valenciana, a pal·liar les necessitats dels xiquets i dels jóvens en situacions de guerra i desastres naturals.
  
- Mamprendrà accions en favor dels xiquets i jóvens en situacions especialment difícils, per exemple xiquets-soldat, discapacitats i òrfens com a conseqüència de l'epidèmia del VIH/SIDA o de conflictes violents.
  
Refugiats i desplaçats
  
Els nombrosos conflictes civils i la prolongada inestabilitat política han provocat el desplaçament forçós de quasi quaranta milions de persones en tot el món en els últims anys; una miqueta més de la meitat són desplaçats dins dels seus propis països. Esta situació és especialment alarmant en zones com a Orient Mitjà o Àfrica Central i Occidental.
  
La Generalitat, com a impulsora del Comité Permanent d'Ajuda Humanitària i d'Emergència de la Comunitat Valenciana, coordinarà la provisió de l'ajuda humanitària a les poblacions més vulnerables de forma ràpida i eficaç.
  
Es prestarà especial atenció als factors interns i externs que generen estos moviments de població i s'afavorirà el coneixement i la sensibilització de la societat valenciana sobre estos factors.
  
S'ajudarà igualment als països d'asil per a enfortir la societat civil, protegir els refugiats i afavorir el seu reassentament.
  
Poblacions indígenes
  
Les cultures indígenes suposen una herència de coneixements i idees de gran diversitat que constituïxen una riquesa humana per al planeta. No obstant, molts pobles indígenes viuen en països en desenvolupament en què sofrixen sovint una marginació econòmica, social i política i es troben exposats a reiterades violacions dels drets humans. A més, molts pobles indígenes habiten en zones crucials per a la conservació de la biodiversitat i mantenen pràctiques socials i culturals importants en la conservació i millora de la biodiversitat i de models de desenvolupament sostenible únics.
  
En este sentit, la Generalitat afavorirà:
  
- La intervenció dels pobles indígenes en els projectes que els afecten.
  
- El seu dret a ?l'autodesenvolupament?, açò és, a la configuració del seu propi desenvolupament social, econòmic i cultural, així com a les seues pròpies identitats culturals.
  
- La participació plena i lliure dels pobles indígenes en els processos democràtics del seu país.
  
- El coneixement per la societat valenciana dels valors socials i culturals dels pobles indígenes i la marginació i violació dels seus drets a què es veuen sotmesos.
  
5.2.3. Millora de les condicions econòmiques i generació d'ingressos dels col·lectius més desfavorits
  
El suport de l'activitat productiva és bàsic per al creixement econòmic. El foment de la indústria i l'existència d'un sector dinàmic privat requerix un nivell més alt d'inversió interior i exterior.
  
La Generalitat promourà la millora de les condicions econòmiques per mitjà de:
  
- El desenvolupament de programes de cooperativisme i fórmules col·lectives semblants, així com l'enfortiment del sistema de microcrèdits; sobretot, prestant atenció a les capacitats productives.
  
- El foment d'aquelles àrees que posseïxen un impacte en els països en desenvolupament, com són el comerç, la transferència de tecnologia, l'agricultura i la pesca.
  
- L'impuls del comerç just, tant en els països en vies de desenvolupament com a la Comunitat Valenciana.
  
- La implantació d'una cultura empresarial entre les dones i entre els jóvens.
  
- Una especial atenció a la formació dels treballadors i la difusió dels drets laborals.
  
5.2.4. Enfortiment de les administracions descentralitzades i promoció de la societat civil.
  
La Generalitat pretén que el vertader actor de la cooperació siga la societat civil dels països del Sud. La implicació de tota la societat, sobretot dels sectors més pobres i marginats, serà imprescindible perquè la cooperació incidisca realment sobre el desenvolupament de tota la població.
  
Es fomentaran els mecanismes de participació ciutadana, atenent especialment als col·lectius marginats, com a llauradors i indígenes. Per a complir este objectiu, serà important la col·laboració entre les organitzacions socials i les administracions locals, per la qual cosa s'incentivarà el diàleg entre estos dos agents.
  
A les administracions locals els correspon un paper decisiu en esta tasca, ja que la seua proximitat i immediatesa al ciutadà els possibilita exercir una labor educativa i de sensibilització més eficaç. Les administracions locals, que se situen entre les ONGD i les administracions centrals, proporcionaran el marc de treball institucional més apropiat.
  
En la col·laboració amb les administracions locals dels països del Sud, s'establiran els mecanismes adequats per a garantir el correcte ús dels fons públics i la transparència en la seua gestió.
  
5.2.5. Conflictes i cultura de pau
  
Els conflictes violents generen enormes costs humans, socials, econòmics i mediambientals i provoquen èxodes catastròfics de refugiats de gran amplitud i llarga duració. Com a conseqüència, no sols disminuïxen les possibilitats del país en qüestió d'aconseguir desenrotllament polític, econòmic i social, sinó també limiten les dels països veïns.
  
Per a contribuir al desenvolupament d'una cultura de pau, la Generalitat actuarà en les següents línies:
  
- Fomentar la seua política per al desenvolupament a llarg termini, posant la lluita contra la pobresa i contra les desigualtats en els països en vies de desenvolupament com a condició per a un desenvolupament estable, pacífic i sostenible. Es prioritzarà la mediació per a la solució pacífica de conflictes.
  
- Recolzar les reformes legals necessàries per a eliminar tota amenaça contra la vida, la seguretat i els drets de les persones.
  
- Potenciar la pròpia capacitat dels països en vies de desenvolupament per a solucionar conflictes, a través del desenvolupament d'institucions democràtiques.
  
- Enfortir els fòrums regionals com a mecanismes de col·laboració i de prevenció de conflictes, recolzant la participació en els mateixos dels pobles indígenes i de les minories ètniques.
  
- Recolzar les mesures conjuntes d'ajuda d'emergència i d'intervencions humanitàries en situacions de crisi.
  
- Recolzar les iniciatives de sensibilització i educació en la societat valenciana sobre les causes que generen els diferents conflictes, les seues possibles solucions i els mitjans de prevenció.
  
5.2.6. Codesenvolupament
  
El terme codesenvolupament és un concepte que vincula la immigració amb el desenvolupament: hi ha una interdependència entre les migracions econòmiques i el desenvolupament dels seus pobles d'origen.
  
La presència d'immigrants, amb les seues capacitats, habilitats i coneixements, pot ser un element positiu per a escometre tant les polítiques d'emigració com les de cooperació. La immigració és un factor que enriquix amb el seu treball a la societat receptora i beneficia al mateix temps a la societat d'origen per mitjà de l'aportació de béns socials, econòmics i formatius.
  
Per això, la Generalitat, a través dels departaments implicats, treballarà en els eixos següents :
  
- Sensibilització per al codesenvolupament: és necessari crear una cultura basada en les potencialitats que tenen els immigrants per al desenvolupament dels seus països, superant els estereotips pejoratius.
  
- Capacitació per al codesenvolupament: molts dels immigrants que arriben per raons econòmiques o d'estudis poden arribar a ser vectors de desenvolupament en el seu país d'origen (en el camp social, econòmic i polític) si reben la capacitació adequada.
  
- Participació en la implementació de projectes integrals: fomentant la incorporació d'immigrants residents a la Comunitat Valenciana com a agents per a la identificació, implantació i avaluació dels projectes en els seus respectius països.
  
- Promoure agències de codesenvolupamnt en aquells municipis amb major incidència d'immigració.
  
- Potenciar intercanvis d'experiències, coneixements i comunicació entre els països.
  
5.3. Prioritats geogràfiques
  
La Generalitat atendrà a una sèrie de criteris per a establir els països prioritaris de la nostra cooperació. Estos criteris són els següents:
  
- Països prioritaris per a la cooperació espanyola, segons allò que s'ha establit per la llei estatal de cooperació i els plans directors corresponents.
  
- Països i zones que tinguen un nivell insuficient de desenvolupament humà, segons l'Índex de Desenvolupament Humà elaborat pel Programa de les Nacions Unides per al Desenvolupament.
  
- Països vinculats a la Comunitat Valenciana per la història, el patrimoni cultural, les comunicacions i el veïnatge geogràfic.
  
En base a estos criteris, seran prioritaris:
  
- En Iberoamèrica: Argentina, Bolívia, Colòmbia, Cuba, Equador, El Salvador, Guatemala, Hondures, Nicaragua, Paraguai, Perú i República Dominicana. A més, es consideraran igualment prioritaris a Mèxic i Brasil, ja que hi ha bosses de pobresa que
  
justifiquen la seua inclusió en este pla.
  
- Magrib i Orient Mitjà: Algèria, El Marroc, Mauritània, Tunis, la població saharahui i els Territoris Palestins.
  
- Àfrica Subsahariana: es consideraran prioritaris els països menys desenvolupats i aquells de renda mitja-baixa, d'acord amb els plans directors de la cooperació espanyola.
  
- Altres països: A Àsia, Xina, Filipines, Índia i Vietnam; i a Europa Central i Oriental, els països considerats prioritaris per la cooperació espanyola.
  
Açò no significa que no es puga actuar de manera selectiva en altres països, ja que el Consell de la Generalitat pretén que les ajudes arriben allà on més es necessiten i conseqüentment s'apliquen igualment en aquells territoris on es complisquen els requisits necessaris per a ser receptors de l'ajuda.
  
L'ajuda als països de rendes mitjanes es dirigirà de manera efectiva a la reducció de la pobresa, en suport dels Objectius de Desenvolupament del Mil·lenni.
  
5.4. Objectius
  
5.4.1. De desenvolupament a llarg termini.
  
És necessari plantejar estratègies a llarg termini, que garantisquen l'eficiència i sostenibilitat de la cooperació valenciana, atés que l'enfocament dels projectes específics de desenvolupament o la intervenció per projectes puntuals no són suficients per a alleujar les necessitats dels països receptors de l'ajuda.
  
Per a això, es tindran en compte els següents principis d'actuació:
  
- Especificar estratègies més selectives per països i per sectors.
  
- Reforçar la vinculació entre els projectes finançats per mitjà de convocatòria pública i els realitzats a través d'accions institucionals.
  
- Enfortir la coordinació amb els altres agents de la cooperació.
  
5.4.2. D'informació, sensibilització i educació al desenvolupament
  
Encara que la major part dels recursos de la cooperació es destinen a projectes i programes de desenvolupament en els països del Sud, sent els destinataris les poblacions més desfavorides dels mateixos, no han de descuidar-se tasques imprescindibles com la informació, sensibilització i educació per al desenvolupament, que tenen com a objectiu la població de la Comunitat Valenciana.
  
Informació
  
La Generalitat ve impulsant successivament plans de modernització de l'administració pública, que contemplen l'adequada atenció a les consultes que s'efectuen, així com una informació transparent i de qualitat sobre la utilització dels recursos públics.
  
Esta tasca informativa ha de contemplar els següents aspectes:
  
- Atenció directa d'orientació i informació al públic que la sol·licite.
  
- Ampliació dels continguts de la pàgina web institucional, on es podran consultar, entre altres aspectes, les disposicions legals, les convocatòries i el directori actualitzat d'ONGD amb seu a la Comunitat Valenciana, així com els projectes subvencionats per la Generalitat des de 1996.
  
- Difusió d'informació sobre les actuacions en matèria de cooperació: mitjançant material divulgatiu, campanyes informatives realitzades en els mitjans de comunicació i publicacions.
  
Sensibilització i educació per al desenvolupament.
  
Es tracta d'un conjunt d'actuacions que tenen per objectiu promoure una millor percepció per la societat valenciana de la problemàtica que afecta als països més desfavorits, estimulant la solidaritat i la cooperació activa amb els mateixos.
  
La principal via que utilitzarà la Generalitat per a la sensibilització i educació per al desenvolupament serà el programa Sol¡daria. Es tracta d'un projecte integral, fruit d'una labor de consens i treball conjunt dels distints actors de la Cooperació Internacional al Desenvolupament de la Comunitat Valenciana. Constituïx igualment un lloc de trobada entre els diversos agents que treballen pel desenvolupament dels pobles més desfavorits i una invitació a la societat valenciana a conéixer la situació dels dits pobles i les accions que la Comunitat Valenciana porta a terme per a afavorir el seu creixement. Sol¡daria tractarà, a més, de potenciar alguns aspectes a tindre en compte en la cooperació descentralitzada, com són el diàleg entre Administració i ONGD, la coordinació entre les pròpies administracions i la informació sobre els resultats dels projectes entre la població.
  
A més, des de la Generalitat es promouran les següents accions de sensibilització i educació al desenvolupament:
  
- Recolzar les iniciatives que donen a conéixer a la societat valenciana les diferents emergències, conflictes armats, crisis socials, etc., que travessen els països del Sud, i les possibles accions per a aconseguir revertir estes situacions.
  
- Desenvolupament curricular conjunt Nord-Sud. Educar des del currículum escolar implica donar-li una dimensió transversal de forma que afecte als continguts de totes les àrees o disciplines que s'estudien, però també la metodologia i organització del centre.
  
- Potenciació de la catalogació i sistematització de materials d'educació al desenvolupament, així com recolzar la creació de centres de documentació i recursos didàctics en la matèria.
  
- Intercanvi de professorat: docents del Sud que en els nostres col·legis ensenyen de primera mà als nostres alumnes la realitat dels seus països, i viceversa.
  
- Promoció de l'intercanvi d'alumnes del Nord i del Sud, per mitjà de beques per a universitaris.
  
- Foment del voluntariat i la participació de la societat valenciana en les iniciatives a favor dels països en desenvolupament.
  
- Promoció de les normes de conducta i del codi deontològic sobre imatges i missatges a propòsit del Sud en l'actuació de les ONGD, mitjans de comunicació, empreses amb programes de màrqueting social, etc.
  
- Potenciació dels agermanaments o programes bilaterals de col·legis de la Comunitat Valenciana amb centres educatius dels països del Sud.
  
- Foment del comerç just, entre les empreses valencianes amb activitats en països del Sud i en la societat en general, que promoga l'establiment de relacions comercials entre el Nord i el Sud basades en condicions justes.
  
5.4.3. D'investigació i formació especialitzada
  
L'activitat formativa especialitzada és indissociable de l'activitat investigadora, ja que una ensenyança per a ser eficaç ha d'anar adequant-se a l'evolució de les necessitats socials i a l'avanç dels coneixements científics.
  
Per això, des de la Generalitat:
  
- Es fomentarà i impulsarà la investigació sobre el propi desenvolupament, sobre els mitjans, les estratègies, els processos i polítiques de cooperació, per a aprofundir en les causes i en les conseqüències del model de desenvolupament actual i en els problemes que provoca.
  
- S'impulsarà la formació de tots els agents de cooperació de la Comunitat Valenciana en la planificació, gestió i avaluació de projectes.
  
- Es potenciarà la relació amb les universitats valencianes, a través dels òrgans o comités corresponents, per a coordinar les intervencions que estes porten a terme en matèria de cooperació al desenvolupament, com a sensibilització, participació, professionalització, investigació o execució de projectes. La Generalitat continuarà recolzant les actuacions conjuntes que s'han portat a terme fins a la data, com el Curs de Postgrau de Cooperació al Desenvolupament; o el Projecte TELDE, de Teleeducació per al Desenvolupament, per mitjà del qual s'ha establit una xàrcia de les cinc universitats públiques de la Comunitat valenciana per a produir i transmetre via satèl·lit cursos de formació a països de Llatinoamèrica a fi d'afavorir l'intercanvi educatiu i tecnològic.
  
- S'impulsarà la formació complementària dels jóvens cooperatius valencians per mitjà de la concessió de beques, tant a la Comunitat Valenciana com en les unitats de cooperació en l'exterior dependents de l'AECI en països en què s'estiguen executant projectes de cooperació al desenvolupament cofinançats per la Generalitat.
  
- Es promourà la capacitat de formació i investigació en el Sud i la mobilitat de personal investigador entre el Nord i el Sud.
  
- Es fomentarà la divulgació per a la reflexió i millora del treball dels agents implicats en la cooperació valenciana, perquè els estudis i investigacions siguen coneguts.
  
- Es promourà la celebració de trobades, seminaris, i congressos, que permeten l'intercanvi de coneixements i el diàleg. Sobretot, s'atendran les experiències dels agents de països beneficiaris de l'ajuda.
  
5.4.4. D'ajuda humanitària i d'emergència
  
Partint de l'estreta col·laboració i coordinació amb els dispositius i actuacions de l'AECI i de la cooperació espanyola sobre el terreny, les intervencions de la Generalitat en esta matèria s'emmarquen dins del Comité Permanent d'Ajuda Humanitària i d'Emergència de la Comunitat Valenciana, que té per objecte coordinar esforços i concentrar recursos per a aconseguir l'efectivitat de les ajudes que es presten.
  
Durant el període 2004-2007, es potenciarà el paper del dit comité, executant l'ajuda humanitària i d'emergència amb l'eficàcia i la immediatesa que demanden els fets, així com realitzant programes de post-emergència per a la reconstrucció i prevenció de riscs.
  
Igualment, des de l'experiència dels últims anys i a fi d'articular la millor de les respostes davant de situacions d'emergència, es promourà la formalització d'un Pla d'Emergència, per a facilitar i agilitar les possibles actuacions.
  
5.5. Recursos
  
5.5.1 Humans
  
Per a poder portar a terme una política de cooperació al desenvolupament tal com ha quedat definida en els apartats anteriors, és imprescindible comptar amb un equip humà ampli i heterogeni, que tinga la formació i capacitat específiques per a la planificació, la gestió i l'avaluació de totes les actuacions que es realitzen.
  
El personal adscrit a la Direcció General de Cooperació al Desenvolupament i Relacions Externes constituïx el nucli fonamental d'este equip. Dit personal serà l'encarregat de controlar la planificació, gestió i avaluació dels projectes i programes, i el seguiment dels temes transversals que han d'estar presents en tots ells.
  
Al costat del personal propi de la Direcció General de Cooperació al Desenvolupament i Relacions Externes, s'afavorirà la participació de professionals procedents de les diferents administracions públiques, experts en les diferents matèries estratègiques de la cooperació, tals com la salut, l'educació i el medi ambient, i entre les funcions del qual es troben les d'assessorament, les de formulació de propostes tècniques, o inclús les de seguiment de projectes que per la seua especificitat o el seu abast requerisquen la intervenció de dits experts.
  
Igualment, es potenciaran els comités o grups de treball, en aquelles accions on siga convenient una coordinació d'esforços i concentració de recursos.
  
5.5.2 Econòmics i financers
  
La cooperació econòmica i financera es realitzarà per mitjà de les aportacions destinades a projectes d'inversió per a l'augment del capital físic dels països receptors, i a través de les aportacions a projectes d'ajuda econòmica a determinats sectors d'estos països, tals com l'agroalimentari, sanitari, educatiu, productiu, d'infraestructures, del transport i altres.
  
Els programes, projectes i accions de cooperació per al desenvolupament que porte a terme la Generalitat es finançaran preferentment de forma bilateral, a través d'organitzacions de desenvolupament desproveïdes de caràcter oficial.
  
No obstant això, la Llei de la Cooperació al Desenvolupament de la Comunitat Valenciana definirà les modalitats de cooperació bilateral o multilateral per al finançament dels programes, projectes i accions de la Generalitat.
  
5.5.3 Tècnics
  
La cooperació tècnica per al desenvolupament inclou qualsevol modalitat d'assistència dirigida a potenciar la formació dels recursos humans del país receptor, que millore els seus nivells de qualificació i producció en els àmbits social, sanitari, agrícola, cultural, institucio-nal, educatiu, econòmic, científic o tecnològic.
  
La cooperació tècnica es portarà a terme per mitjà d'accions, convenis, programes i projectes d'educació i formació, d'investigació i transferència de tecnologies, de prestació d'experts, de concessió de beques, d'informació, documentació, intercanvi, assessorament, consultoria i estudis.
  
5.5.4 Institucionals
  
Per a portar a terme les accions de cooperació bilateral, es potenciaran els programes de caràcter integral en què participe un nombre més gran d'actors, que promoguen el desenvolupament de les comunitats de manera multidimensional, és a dir, combinant capacitació, promoció d'ocupació, activació econòmica, desenvolupament cultural i mediambiental i autonomia en la gestió de desenvolupament.
  
5.6. Avaluació de la cooperació
  
La Generalitat establirà un sistema d'avaluació de les seues actuacions en matèria de cooperació al desenvolupament en tres nivells:
  
- El nivell polític, en què es valore l'eficàcia quant als objectius de la planificació estratègica.
  
- El nivell d'impacte, en què es mesure la pertinència, la rellevància i la sostenibilitat.
  
- El nivell de gestió, en què es compute l'eficiència de la cooperació valenciana.
  
Esta avaluació permetrà corregir les deficiències que s'observen i adoptar les mesures adequades per a optimar els resultats dels esforços, que tant els agents socials com el propi Consell de la Generalitat porten a terme en la seua insistència per aconseguir els Objectius del Mil·lenni i aconseguir un orde internacional més just.
  
6. Relació amb els agents de la cooperació
  
Les accions en matèria de cooperació al desenvolupament no són exclusives de les institucions públiques, sinó que són portades a terme per molts sectors socials, i per tant la coordinació entre tots ells es convertix en l'instrument imprescindible perquè existisca coherència i complementarietat en la consecució dels objectius.
  
6.1. A la Comunitat Valenciana
  
La Direcció General de Cooperació al Desenvolupament i Relacions Externes assumix una important tasca de coordinació de tots els agents de la cooperació valenciana, de la manera següent:
  
6.1.1. Amb les ONGD
  
Com a actors fonamentals de la cooperació al desenvolupament, i garantint en tot cas la seua independència, la relació de les ONGD amb l'administració ha de ser de col·laboració, i d'intercanvi de punts de vista de forma oberta i en profunditat.
  
Per a això, es va a propiciar un diàleg constant, la participació de les ONGD i les entitats que les representen en l'elaboració de les disposicions que els afecten i la seua representació en el Consell Valencià de Cooperació al Desenvolupament i la resta d'òrgans que reglamentàriament es determine hagen d'estar presents.
  
Igualment, s'afavorirà el desenvolupament de les activitats pròpies de les ONGD, necessàries per al bon funcionament de la nostra cooperació, com són la transferència de recursos (finançament, béns i servicis) a les contraparts locals del Sud a través de projectes, accions o programes; les accions de sensibilització i educació per al desenvolupament en el Nord; el comerç alternatiu, etc.
  
6.1.2. Amb altres conselleries i organismes públics dependents de la Generalitat.
  
Tenint en compte que, d'acord amb les seues competències, algunes conselleries i organismes públics dependents de la Generalitat realitzen actuacions en matèria de cooperació al desenvolupament (sanitat, educació, indústria, agricultura, etc.), s'enfortirà la coordinació entre les distintes conselleries, tant per a la realització de projectes en els països del Sud, com per a programes en la nostra comunitat.
  
En este sentit, cada conselleria o organisme pot aportar les seues capacitats (tècniques, financeres i humanes) per a millorar l'eficiència i eficàcia de la cooperació de la Generalitat.
  
6.1.3. Amb altres administracions públiques
  
Els recursos que tant les diputacions provincials com els ajuntaments destinen a la cooperació al desenrotllament s'incrementen cada any, i la coordinació amb estes administracions es fa necessària, i està sent eficaç, tal com ve demostrant la REPROCODE (Xàrcia de Registre i Seguiment de Projectes de Cooperació al Desenvolupament), el Comité Permanent d'Ajuda Humanitària i d'Emergència, i els projectes de sensibilització realitzats en els quals han col·laborat.
  
Per això, es va a potenciar la col·laboració i coordinació amb estes administracions, sent convenient l'establiment d'accions conjuntes i, sobretot, plans integrals de desenvolu-pament, en sintonia amb les estratègies formulades per l'AECI, que faciliten el treball conjunt de totes les administracions implicades.
  
6.1.4. Universitats i centres associats
  
La universitat és la institució on es concentren els principals recursos de formació, assistència tècnica i investigació, indispensables per a l'educació al desenvolupament.
  
No sols és important que tota la comunitat universitària estiga informada del que està passant en els països del Sud i s'implique activament en la reducció de la pobresa, sinó que la formació del professorat universitari serà imprescindible per al desenvolupament de les matèries de cooperació.
  
Finalment, és necessari que les universitats continuen participant i col·laborant directament amb les ONGD i amb les contraparts i beneficiaris dels països destinataris de l'ajuda.
  
6.1.5. Empreses i organitzacions empresarials
  
S'afavorirà i impulsarà la participació i implicació dels empresaris les iniciatives del quals, partint del respecte de les característiques pròpies dels productes i mercaderies dels països en què invertisquen, coadjuven al desenvolupament i millora de la seua producció, mitjançant l'aportació de capital tècnic, organitzatiu, industrial, tecnològic i financer. En tot cas, estes empreses hauran de respectar els drets humans, laborals i mediambientals, així com els codis ètics.
  
6.1.6. Sindicats
  
Els sindicats, com a òrgans de representació dels treballadors, tenen també una important funció de formació i sensibilització en els temes de cooperació al desenvolupament en l'àmbit laboral.
  
També és important el seu suport a les organitzacions sindicals i socials dels països en desenvolupament, perquè servisquen d'instruments que potencien el diàleg social i la defensa dels drets socials i sindicals.
  
6.2. A Espanya
  
6.2.1. AECI - Comissió Interterritorial de Cooperació per al Desenvolupament
  
Es mantindrà una estreta relació amb el Ministeri d'Assumptes Exteriors i de Cooperació i, en particular, amb la Secretaria d'Estat per a la Cooperació Internacional i amb l'Agència Espanyola de Cooperació Internacional (AECI), d'acord amb el conveni marc vigent i els diferents programes i iniciatives de col·laboració conjunta.
  
En nom de l'efectivitat i la coherència de les polítiques de cooperació al desenvolupament, s'incrementaran els mecanismes de consulta recíproca, amb la participació de la Comunitat Valenciana en la Comissió Interterritorial i la resta de comités i grups de treball en què es requerisca la seua presència. Igualment es potenciaran els mecanismes de concertació, tals com declaracions d'intencions i convenis, i les actuacions de coordinació operacional per a la realització de programes o projectes en comú.
  
6.2.2. Altres comunitats autònomes
  
Per estos motius es considera també necessària la coordinació amb les diferents administracions espanyoles per a la definició i execució de projectes en països on s'està actuant, evitant projectes superposats o iniciatives que altres comunitats autònomes ja han estudiat, i inclús implementat.
  
6.3. En els països destinataris de la cooperació: organitzacions i institucions locals.
  
La cooperació valenciana concedirà a les organitzacions i institucions locals un paper important en la presa de decisions respecte a la inversió dels recursos i l'avaluació de les accions realitzades, perquè són els que coneixen millor les necessitats reals dels destinataris de les ajudes, i el medi en què es van a desenrotllar les accions.
  
Igualment, se simplificaran en la mesura que es puga les nostres exigències tècniques i administratives, a fi d'agilitar l'execució i justificació dels projectes.
  
6.4. Organismes internacionals
  
Ja que els reptes de la humanitat en el segle XXI seran de caràcter global (pobresa, malalties, conflictes, etc.), serà necessari coordinar la nostra política de cooperació amb els altres països, per la qual cosa la Generalitat fomentarà el diàleg i, si és procedent, la col·laboració amb els organismes internacionals.
  
Les institucions de caràcter multilateral no són socis immediats de la nostra cooperació, però s'hauran d'establir relacions amb els corresponents organismes i per a iniciatives coherents amb la política estatal de cooperació per al desenvolupament, donada la important trajectòria i coneixements en el camp de la cooperació al desenvolupament d'estos organismes.
  
S'atendrà principalment a la relació amb la Unió Europea, particularment amb l'Oficina de Cooperació EuropeAid i amb l'Oficina d'Ajuda Humanitària (ECHO), col·la-borant en programes i accions que es porten a terme en els països on actua la Generalitat i els seus agents de cooperació, per a això es procurarà obtindre la màxima informació actualitzada de tots els recursos, programes i projectes que dispose la Unió Europea, i es facilitarà la dita informació a tots els agents socials.
  
A més, es potenciarà la col·laboració amb les institucions de Nacions Unides, incorporant les estratègies sorgides de les seues conferències internacionals, així com amb els organismes multilaterals de caràcter iberoamericà, com l'Organització d'Estats Iberoamericans o la Secretaria de Cooperació Iberoamericana.
  
7. Previsió pressupostària
  
Cal destacar l'augment progressiu en els últims anys dels fons destinats a cooperació al desenvolupament per la Generalitat. Així, si l'any 1995 es va destinar un total de 6.010.121,04 e al programa de cooperació, l'any 2000 va ser de 22.775.443,42 e, i l'any 2004 de 02.468.488 e. Percentualment, l'increment del quadrienni 1996-1999 respecte del quadrienni 2000-2003 ha sigut del 46%.
  
En este sentit, el Consell de la Generalitat es proposa incrementar gradualment la dotació del programa de cooperació internacional al desenvolupament, a fi d'aconseguir un major acostament als objectius proclamats en les cimeres internacionals d'ajuda oficial al desenvolupament. Entre ells, es tindran en compte les recomanacions formulades pel Comité d'Ajuda al Desenvolupament (CAD), pertanyent a l'Organització per a la Cooperació i el Desenvolupament Econòmics (OCDE), a la cooperació espanyola.
  
Este impuls permetrà considerar el nostre model de cooperació com a expressió solidària de la societat valenciana, en possibilitar l'accés a les ajudes públiques d'un nombre més gran d'ONGD, per mitjà de l'increment de les quantitats destinades a les convocatòries de projectes de desenvolupament i sensibilització, sense menyscabament de les polítiques de suport a projectes d'acció institucional, humanitària i d'emergència.
  
8. Revisió del pla
  
La Direcció General de Cooperació al Desenvolupament i Relacions Externes impulsarà la revisió anual de les directrius contingudes en el Pla Director, a fi de valorar la seua aplicació i integrar les experiències obtingudes de la realització de les diferents accions i programes, de manera que siguen tingudes en compte per a l'elaboració dels plans anuals i dels posteriors plans directors.